
RAPORT COMUN
asupra  propunerii legislative pentru modificarea alin.(31) şi (32) ale art.29 din Legea nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor 

Legii fondului funciar nr.18/1991 şi ale Legii nr.169/1997
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia pentru agricultură, silvicultură, industrie alimentară şi servicii specifice şi Comisia juridică, de disciplină şi imunităţi au fost sesizate spre dezbatere în fond, cu propunerea legislativă pentru modificarea alin.(31) şi (32) ale art.29 din Legea nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997,  transmisă cu adresa nr. Pl-x 391 din          28 iunie 2010, înregistrată la Comisia pentru agricultură, silvicultură, industrie alimentară şi servicii specifice cu  nr.24/533/30.06.2010, respectiv la Comisia juridică sub             nr. 31/628 din 30 iunie 2010.
Potrivit prevederilor art. 75 din Constituţia României, republicată, şi ale art.92 alin. (9) pct.2 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins propunerea legislativă în şedinţa din 23 iunie 2010, cu respectarea prevederilor art. 76 alin. (1) din Constituţia României.
Consiliul Legislativ a avizat favorabil  propunerea legislativă, cu observaţii şi propuneri, conform avizului nr. 154 din 25 februarie 2010.
Guvernul, prin punctul de vedere  transmis cu adresa nr. 960 din 12 aprilie 2010, nu  susţine adoptarea acestei iniţiative legislative.
Propunerea legislativă supusă dezbaterii are ca obiect de reglementare modificarea alin.(31) şi (32) ale art.29 din Legea nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997, cu modificările şi completările ulterioare, deoarece nu sunt prevăzute şi centrele eparhiale care au fost înzestrate cu terenuri forestiere prin Legea nr.791/1939 pentru înfiinţarea Episcopiei Ortodoxe Române a Timişoarei, precum şi pentru modificarea întinderii unor Episcopii Ortodoxe Române.
În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei pentru agricultură, silvicultură, industrie alimentară şi servicii specifice au examinat propunerea legislativă în şedinţa din 11 noiembrie 2010, iar membrii Comisiei juridice, de disciplină şi imunităţi au examinat propunerea legislativă în şedinţa din 26 octombrie 2010.
La dezbateri au fost prezenţi 26 de deputaţi din totalul de 27 de membri ai Comisiei pentru agricultură iar la şedinţa  Comisiei juridice, de disciplină şi imunităţi au participat 23 deputaţi din numărul total de 27 de membri.
La dezbaterile din şedinţa Comisiei pentru agricultură  a participat, în calitate de invitat, domnul Tanczos Barna  – secretar de stat în cadrul Ministerului Agriculturii şi Dezvoltării Rurale. 
În urma dezbaterilor, membrii Comisiei pentru agricultură, silvicultură, industrie alimentară şi servicii specifice au hotărât cu majoritate de voturi (înregistrându-se o abţinere), iar membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, raportul de respingere a propunerii legislative pentru modificarea alin.(31) şi (32) ale art.29 din Legea nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997, pentru următorul motiv: 
- constituirea dreptului de proprietate s-a făcut şi se face în virtutea unor interese de ordin economic şi social. În această situaţie nu sunt menţionate motivele pentru care urmează a se realiza înzestrarea structurilor de cult cu terenuri proprietate a statului  şi care este interesul public care urmează a fi realizat în acest mod, deoarece, argumentul realizării unei discriminări între diferitele structuri de cult, înzestrate la momente diferite, prin acte normative, nu se susţin. 
În raport cu obiectul şi conţinutul reglementării, propunerea legislativă face parte din categoria legilor organice.

